Wiki Content

Metsuri
Metsurina tunnettu mies oli Nurmijärvellä vaikuttava puliukko. Metsurilla oli pitkät, mustat, sekaiset hiukset ja pieni sänki. Hän oli noin 50-vuotias herra, joka tarinoiden mukaan asui teltassa keskellä metsää ja kävi sieltä käsin jonkin sortin töissä. Kesäisin metsuri kiersi polkupyörällä ympäri kylää pilkkihaalari päällään. Pyöräillessään hän oli lähes aina hyvin vahvassa laitamyöteisessä.

Metsurin pystyi haalarinsa sisään päätyvistä eritteistä haistamaan jonkin matkan päähän tuulisenakin päivänä. Paikalliselle huoltoasemalle tullessa pystyi myös heti huomaamaan, onko metsuri jossain päin rakennusta nurkkapöydässä istumassa.

Hyväntahtoinen mies lainasi usein nuorisolle taskurahaa pyydettäessä, ja kerran itsekin sain Metsurilta pikavipin kesäyön grillailua varten. Vastoin yleistä käytäntöä annoin rahat takaisin tupakka-askien muodossa vuosi tapahtuman jälkeen.

Kun viimeksi kuulin metsurista, kaverini kertoi, että hän oli nähnyt metsurin vanhalla pyörällään polkemassa Nurmijärvellä. Jotain oli kuitenkin muuttunut. Metsurilla oli päällään tumma puku ja hän oli kammannut hiuksensa. Pyöräkin kulki kuulemma suorassa. Mies oli ilmeisesti laittanut elämänsä kuntoon vuosien jälkeen.